  Виталий Пронин Шаерысьтымы спасательёс ужазы тросгес кутыны тыршо выль техникаез.Россиысь МЧС-лэн Удмурт Республикая Валтӥсь управлениен кивалтӥсь Пётр Фомин вань ужасьёссэ  Спасательлэн нуналэныз ӟечкылаз но азязы пуктэм ужпумъёссы сярысь вераз.Туэ ар куспын утчанъя-утёнъя службаын ужасьёс 2 сюрслэсь трос пол юрттэт сётыны потазы, соослэн тыршеменызы 2 сюрс 820 адями утемын. Тылын но вуын бырисьёслэн лыдзы 3 поллы ичигес кылемын, но буйгатскыны уг яра, шуиз шаерысьтымы валтӥсь спасатель Пётр Фомин. Жаляса верано, арысь аре йылэ сюресъёс вылын шуккиськон учыръёс.Шаерысьтымы спасательёс ужазы тросгес кутыны тыршо выль техникаез. Кылсярысь, пилоттэк лобась аппаратъёс нюлэсъёсты но шуръёсты  эскеро. Туэ со тросгес лобаз тулыс тудву дыръя но сӥзьыл губиясьёсты утчаса. Кинологъёслы азинсконъёс басьтыны юртто пуныоссы, соос 15 боевой задание быдэстӥзы, куашкам юртъёс улысь 2 шӧй шедьтӥзы. Водолазъёслэн но ужзы тырмыт вал. Шаерысьтымы шурын туэ 71 кышкыт учыр вал, 66 мурт выйиз. Водолазъёс 367 час зымылӥзы. Бадӟым тылпуосты кысон дыръя кӧня ке пол кутэмын «Тропа-3» робот.Арысь аре тросгес саклык висъяське кышкытлыклэсь утиськонлы. «Безопасный город» программа чотын город ульчаосы видеокамераос пуктылэмын, тылпу кысӥсьёслэн пультсы борды юнматэмын 2 сюрс 25 объект. Та ласянь котькинлы адӟем карымон тыршо Глазов городын. Соослы туэ 10 миллион манет тыр выль техника кузьмамын.Тылпу кысӥсьёслэн нырысетӥ юрттӥсьёссы калык дружинаос но доброволецъёс  луо - 213 команда но 287 дружина, та удысын ас мылкыд каремзыя ужасьёс 8 сюрс 418 лыдъясько. Та удысэз азинтонлы Удмуртилэн бюджетысьтыз туэ 8 миллион 968 сюрс манет висъямын, эшшо 3 миллион 324 сюрс манет сётӥзы муниципал кылдытэтъёс. Туэ тылпу кысон машинаоссы кылдӥзы Пичи Пурга, Яр, Шаркан, Сьӧлта, Эгра, Можга, Ува, Сарапул, Кизнер ёросъёсысь доброволецъёслэн.УД  